정조 9년
乙巳五月初五日辰時。上御誠正閣。大臣備局堂上引見入侍時。左議政洪樂性。行知中樞府事具善復。行吏曹判書李命植。仁陵君李在協。禮曹判書金履素。行副司直李柱國。兵曹判書趙時俊。掌令宋益中李秀夏。持平申馥。獻納李延伋。校理李鼎運。右副承旨林濟遠。假注書李敬五。事變假注書李宗烈。記事官金鳳顯。尹行任。以次進伏訖。上曰。都承旨入侍。行都承旨尹蓍東承命進伏。上曰。備堂之未及入來者。次次入侍事。分付。樂性進前曰。日間。聖體。若何。上曰。去夜失睡。氣甚眩矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。樂性曰。世子宮凡節。一樣平善乎。上曰。連爲好在矣。樂性曰。俄伏承失睡之敎。不勝憂悶。伏未知緣何事也。上曰。昨夜朝紙。卿等。似已見之矣。樂性曰。臣未見原疏。不知爲何事矣。上曰。吏判則適當開政時。似見之矣。命植曰。臣亦未之見矣。樂性曰。未見原疏。故不知所以仰對。請亟下原疏。使臣等知爲何事也。上曰。別無他事矣。從古亂逆何限。而豈有如夏賊者乎。予所謂世豈有二夏賊者。卿等每以爲出於鎭安之意。而夫所謂鎭安世道。全保世臣者。猶屬歇後處。至於此事。諺所謂吾鼻三尺也。何暇於鎭安。何顧乎世臣乎。以常理言之則決無二夏賊矣。斗恭出後。雖曰有二夏賊。而恭賊之供。或稱嫁禍。或稱參聞。隨問隨答。不可取信。且渠凶言。不過其叔之註脚。則其實一夏賊也。此非可問可覈之事則寧欲忘置。而今日次對。欲見卿等。略言漢耆疏語之大槪。以解卿等之疑惑也。其疏以明義錄爲宗旨。疏中多引錄中句語。而以麟謙諸賊。爲夏賊之根本。以爲不滿聽政之徒。有此做出。一轉而爲夏賊云矣。結語則專以慈敎藉重。請以慈敎一統。頒示中外。渠豈敢發此言乎。疏中天海致雲等語。亦不緊矣。似此之言。一聞已難。豈可再煩。眞所謂着手不得處也。卞之一字。尤爲可駭矣。以渠疏見之。半國之人。幾皆爲夏賊之黨。而半國之中。又欲分而爲二。一以爲自明之計。一以爲立功之地。擧半國而皆驅於夏賊。則將何以爲之耶。樂性曰。今番頒敎文。亦龜柱摬材爲對。漢耆之疏。出於掉脫之計矣。殿下每語及夏賊事。必下不忍聞之敎。其時不能手磔其臠者。爲臣等之至恨矣。夏賊凶書中辭意。臣等只見之而不敢傳說。漢耆從何聞之而有此疏乎。此必有別般意思而然也。此事恐難仍置矣。上曰。大體言之。今日朝廷。上下不能相孚。予之憤痛。豈不及於卿等。而當初不忍問者。意有在焉。雖非治獄之道。而或歸之於喪性矣。恭賊出後。固當食肉寢皮。而百爾思之。不必看作二夏賊矣。漢耆。以廢枳之人。有疏故卿等亦皆疑懼。而別無他意。只是近來章疏中恒茶飯矣。樂性曰。臣不見其疏。故不敢明言。而夏賊事。在於前年。恭賊事。在於三月。今至幾許時月。始乃言之者。必有別般意思。決不可仍置。請亟下原疏焉。上曰。昨夜循例賜批者。意亦有在也。自今以後。朝廷某條鎭安。勿復提夏賊事。可也。其疏專以麟謙爲夏賊之源本。且藉重慈敎矣。樂性曰。麟謙非昨日伏法之賊。夏賊亦非昨日事則今忽作此擧措。其意不可測。原疏不可不令臣等見之。入侍諸卿宰。亦如臣見矣。上曰。諸宰與三司。各陳所見。可也。善復曰。臣旣不見其疏。大體則大臣之所奏誠好矣。命植曰。大綱言之。大臣之奏誠好。而臣等冒居此任。不可不與知其事。出示其疏。區區之望也。在協曰。不見其疏。不知其事者。誠如大臣之言。而漢耆之不先不後。有此疏者。極爲可駭。請下其疏。使臣等洞知其事也。鄭昌聖曰。臣今始追入。未詳本事。故未敢明奏。而關係非細。不下其疏。則人心疑惑矣。履素曰。疏本未見之前。物情疑惑。釋疑之道。在於頒示疏本矣。臣極惶悚。而疏中一句語。自上旣有敎。此何異於領示耶。上曰。果若凶疏則豈可賜批。而隱映說去。結之以慈敎。事體至重。置之勿復說。爲宜矣。履素曰。若然則朝家處分。其將視之以尋常矣。上曰。歸之小事。然後可以無事。不過謄傳近來臺疏而已。柱國曰。諸宰之奏誠好。而俄承不忍聞之敎。心骨俱顫。夏賊事。允從臺啓。則此後當無更提之事矣。樂性曰。御將所奏之言。誠是矣。上曰。所謂收殺之道。一則斗恒事。一則不待年滿事。法者。傳之萬世者也。遽從臺請。則此後四五寸親。當以此例。旁照而殺之。列朝欽恤之聖德。雖不得仰體。而豈可自我創出。不念開棘之嫌乎。近日臺啓。分之又分。一事而各啓。旣失臺體。聞亦支離。予則以爲。不善爲之事矣。時俊曰。臣等雖未見其疏。而以批旨見之。有不忍聞之敎。誠極驚痛。出示疏本。然後外間疑惑。可以解釋。不然則人心滋惑。未知又有何樣變怪矣。上曰。其疏槪以爲慈殿。密贊聖謨。奠我宗祊。慈敎一統。若不頒示。則慈殿聖德。䵝昧不章云。以此聲罪。豈不難乎。若止於罷削。則猶或可也。而旣爲聲罪。則豈可罷削而已乎。僉曰。此一句。卽渠之斷案矣。樂性曰。龜柱則出陸。渠則置城闉近處。此豈可謂置之罪乎。時俊曰。大臣之奏誠然。國法其將掃如矣。上曰。八議之法。正謂此等處也。命植曰。夏賊事。別無更提之端。而今此漢耆之疏。不可不下示矣。上曰。無他可觀。大體欲歸重於慈敎。而字句間礙眼處。亦不必細看矣。命植曰。夏賊之爲麟謙。渠何以知之。而夏賊凶言。雖至親間。不敢傳說。罪蟄之漢耆。從何聞知乎。此亦極凶矣。上曰。昨欲處分。而歸重於慈殿。故不敢下說。只賜例批。此等之言。自起自滅。爲好矣。昌聖曰。臣以夏賊事陳疏。姑未承批。而疏中。亦悉愚見。此賊。宜用加於适雲之例。臣等雖甚無狀。豈可與此賊子女。共戴一天乎。不允之前。臣無供職之望矣。臣則迫不得已而言之。漢耆渠從何聞知。輕易言之乎。此非尋常之事矣。上曰。夏賊事。此豈可忍聞者耶。若復提說。則民彛物則。尤將掃地矣。僉曰。此疏不可不一番究問。此後若種種說出。則是豈成說乎。上曰。此事不可不商量爲之。有不可率易矣。蓍東曰。諸臣旣奏漢耆疏中二字。有若可卞者然。不可仍置矣。上曰。卞字有之。而誣字則無之矣。此事甚難處。亦將奈何。仍敎曰。次對。稟定可也。樂性曰。卽見領敦寧鄭存謙所啓。則因太廟守僕上言。湖南朔膳。京作貢事。有令廟堂稟處之請矣。湖南朔膳之付之營主人進排者。厥惟久矣。以價交易。便作世業。關係民産。京外一般。今不可奪此與彼。且前後繡衣之所陳。只說祛弊蘇瘼之方。則可見其無路移設矣。年前宮底十戶民人輩。以此至於登徹。而惠廳之防啓。良以此也。京作貢一款。係是行不得之政。置之何如。上曰依爲之。出擧條樂性曰。金尙集之內外履歷。公議恰然。備堂差下。何如。上曰。又有李秉模矣。樂性曰。不但李秉模而已。趙時偉之資歷才諝。優於廟謨。此三人差下。似好矣。上曰。兵判似當不安矣。兄弟同爲備堂者誰也。樂性曰。徐有慶兄弟。同時爲之。今則有徐有隣兄弟矣。上曰。此外亦豈無之。蔡弘履旣已爲之則如洪秀輔者。豈不可合耶。又如李致中李崇祜洪檢尹蓍東諸人。亦宜參聞廟謨矣。樂性曰。多人。恐難一時竝擧。來頭次次差下。似好矣。上曰。今日此等事。亦無況。後日次對。單抄以稟。可也。樂性曰。今日之事。退出後當使原任大臣知之矣。上曰。結語至重。其上款。皆是不忍聞之事。不過例語則予豈可掩覆乎。原疏在於亂軸中。亦難搜出矣。近甚疲於酬應。就座可也。原任則雖使知之。不宜撓聒。此後若更提。則卿等。以予爲足可堪聞矣。樂性曰。何爲此不忍聞之敎也。伏望還收焉。三司進前。先以漢耆疏事。迭陳所懷。上曰。何如是竝奏煩聒也。濟遠曰。所懷陳達之際。迭發竝奏。大損筵體。入侍三司諸臣。竝推考警責。何如。上曰。依爲之。出擧條益中等曰。臣等俱以無似。忝居臺職。尋常愧恧。而卽登筵席。以金漢耆疏事。有大臣諸宰詢問之擧。臣等雖未見疏本。而及承筵敎。始知疏語之凶㦧。臣等愚衷所激。按住不得。乃敢迭奏於傳啓之前。致有問備之敎。惶隕慙悚。無地自容。其何敢晏然冒居於臺次乎。淸命遞斥臣等之職。上曰。勿辭。濟遠曰。益中等。再啓煩瀆。退待物論矣。上曰。知道。益中等退出。鼎運曰。夏賊事。豈忍更提。而臣之出壃後。又出斗恭事矣。臺臣所請。允從。然後可無更提之事。而今此漢耆之疏。又萬萬驚駭。原疏出給。然後可以解中外之惑矣。以負罪臣呈疏。尤爲凶惡。他賊親屬。亦將接跡而呈疏乎。上曰。不知其疏之裡面而何如是乎。昌聖曰。畢竟設鞫。在所不已。不待大臣三司之煩請。一番下問。伏望焉。備堂鄭民始進伏曰。臣則入來後始聞知。而漢耆之呈疏已極驚駭。以批旨見之。尤不勝驚駭。出示其疏。然後中外可以釋然矣。上曰。請討夏賊者。豈可請罪乎。民始曰。此事必藉凶賊而售其計。若無一番嚴治。則君讎國賊。積年相持。此豈臣分之可堪乎。命植曰。今日次對之命。欲下詢此事也。一問。然後不但國法少伸。天地當正位矣。上曰。語及慈聖。豈可輕問。數日內。當出示其疏。卿等退待。可也。仍命次對先退。謂濟遠曰。久而後入來矣。初非以言獲罪者。特以妄發。故罪之耳。仍命退。承史以次退出。